Il-liġi dwar il-finanzjament tal-partiti li introduċa Gvern Laburista f'Jannar ta' din is-sena daħlet fis-seħħ numru ta' prinċipji ta' trasparenza u kontabbiltà fil-mod ta' kif partiti politiċi għandhom joperaw f'pajjiżna. Din il-liġi li introduċa l-Gvern Laburista Malti ġiet approvata mill-Kumitat għall-Prevenzjoni tal-Korruzzjoni (GRECO) fil-Kunsill tal-Ewropa. Fost l-oħrajn, dan il-Kumitat insista li bl-introduzzjoni ta' din il-liġi Malta ma baqgħetx ikkunsidrata bħala pajjiż li ma kienx qed jagħti kas il-ġlieda kontra l-korruzzjoni. Fl-istess waqt, dan l-istess Kumitat insista wkoll li fadal aktar xi jsir biex inżidu t-trasparenza fil-politika Maltija. Il-liġi dwar il-finanzjament tal-partiti tenfasizza fuq il-ħtieġa li l-ismijiet tal-persuni li jagħtu finanzjament sostanzjali lill-partiti jkunu pubbliċi. Il-liġi tagħmilha ċara li wieħed jista' jagħti sa massimu ta' €25,000 f'sena kalendarja u li, jekk donatur għandu aktar minn entità waħda, ma jistax juża dawn l-entitajiet differenti biex iżid l-ammont ta' donazzjoni li jagħti. Il-pubblikazzjoni tal-ismijiet tista' taċċerta trasparenza u tattakka l-kultura u l-mentalità ta' 'iffinanzja partit biex tieħu kuntratt'. Għalfejn qed insemmi dan? Fl-isfond tal-istqarrijiet ta' Politika Onestà li qed jagħmel il-Partit Nazzjonalista joħroġ bl-aktar mod ċar li dan huwa partit li meta kien fil-poter naqas milli jdaħħal dawk il-miżuri li verament jaċċertaw l-onestà politika. Faċli tgħajjat quddiem il-kameras, li timmobilizza lin-nies tiegħek, li tmur iċċappas isem Malta barra minn xtutna u li ġġiegħel lin-nies tiegħek jgħajtu "Barra". Xejn ġdid. Aktar diffiċli li twettaq dak li tipprietka u l-Partit Nazzjonalista kellu 25 sena sħaħ biex mill-paroli jgħaddi għall-fatti, imma minn dan kollu m'għamel xejn. Anke mill-Oppożizzjoni qed jipprietka mod imma jagħmel mod ieħor. L-iskema Ċedoli, l-aħħar inizjattiva li ħareġ biha l-Partit Nazzjonalista, hija xempju ħaj ta' dan. Il-PN ħareġ bl-idea li jdur fuq il-poplu biex jissellef. Qed jitlob lin-nies self ta' €10,000 b'rata ta' mgħax ta' 4%. Sistema li tmur kontra l-ispirtu ta' din il-liġi u li possibbilment tista' tagħti lok għall-abbużi. Kellna lis-Segretarju Ġenerali tal-PN Rosette Thake li qalet li n-nies jistgħu jikkontribwixxu mingħajr limitu u b'mod anonimu. Ifisser li l-pubbliku ingenerali mhux se jkun jaf min qed jikkontribwixxi b'ammonti kbar lill-PN. Il-pubbliku ġenerali mhux se jkun jaf x'obbligazzjonijiet hemm. Din l-inkonsistenza tmur kontra l-għajta tat-trasparenza li qed jitkellmu tant dwarha esponenti Nazzjonalisti, inkluż il-Kap tal-Oppożizzjoni. Fallew. Kellhom iċ-ċans li jgħaddu mill-kliem għall-fatti, Iżda għamlu bil-kontra ta' dak li tant jgħajtu dwaru. L-iskema, deskritta mill-Prim Ministru Joseph Muscat bħala frodi istituzzjonalizzata, hija turija ta' Partit Nazzjonalista li ma' kull ċans li jkollu jara kif idur mal-liġijiet għall-finijiet tiegħu. Din l-iskema ma turi l-ebda sinjal ta' best practice bis-segretezza li toffri. Meta persuna tiġbed ammont ta' flus kontanti, ngħidu aħna €6000, trid tgħaddi minn proċess imsejjaħ KYC, Know Your Client. Iżda jekk tmur tagħti l-flus lill-Partit Nazzjonalista mhux se jkun hemm dan il-proċess. Qed jippruvaw iserrħu ras il-poplu li, ladarba d-donazzjoni tingħata b'ċekk, allura t-trasparenza tkun assigurata. Onestament, din hija biss skuża ta' min ma jistax jiddefendi l-indifensibbli. Li l-Partit Nazzjonalista huwa dahru mal-ħajt bid-djun kbar li akkumula huwa sigriet magħruf. Biżżejjed wieħed jara l-proprjetajiet li qiegħed ibigħ. Li toħrog bi skema ta' self kif ħareġ biha l-PN turi kemm dan il-partit ma jivvalurizzax il-prinċipji li jgħid li jħaddan. Il-fiduċja tal-poplu Li ħaddieħor jagħmel ħażin mhix konsolazzjoni. Aħna rridu nagħmlu aħjar, f'kull qasam. Ħadt gost li l-Prim Ministru Joseph Muscat ħabbar numru ta' miżuri biex tkun miġġielda l-korruzzjoni għax mhix postha f'pajjiżna u l-perċezzjoni ta' korruzzjoni hija ħażina daqs il-korruzzjoni nnifisha. Bil-għan li tiżdied it-trasparenza fil-ħidma li qed iwettaq il-Gvern, sa tmiem din is-sena se jkunu ppubblikati l-kuntratti u l-ftehimiet pubbliċi, inkluż dawk fl-oqsma tas-saħħa u l-enerġija. Tħabbar ukoll li l-aġir ta' kull politiku u l-membri parlamentari se jkun regolat mill-Kummissarju tal-Istandards għall-Politiċi li se jidħol fis-seħħ fiż-żmien li ġej. Barra minn hekk, il-membri parlamentari se jitħallsu l-onorarja skont l-attendenza tagħhom fil-Parlament. Inħares 'il quddiem biex nara dawn il-miżuri jitwettqu u biex naċċertaw li l-ġid li għamel Gvern Laburista fl-aħħar tliet snin jibbenefika minnu kulħadd.